În plus, pentru cel de al doilea pilon, Regulamentul privind dispozițiile comune stabilește elementele comune de monitorizare și de evaluare a fondurilor structurale și de investiții europene, în timp ce Regulamentul privind dezvoltarea rurală4 abordează caracteristicile specifice ale programelor de dezvoltare rurală.

·41 de indicatori de rezultat: 16 indicatori de rezultat pentru primul pilon care măsoară efectele directe și imediate ale intervențiilor și 25 de indicatori de rezultat pentru al doilea pilon (dintre care 19 corespund indicatorilor țintă);

·24 de indicatori țintă (dintre care 19 corespund indicatorilor de rezultat) folosiți pentru stabilirea obiectivelor cuantificate la începutul perioadei de programare;

·16 indicatori de impact care măsoară impactul intervențiilor la nivel de politică pe termen lung și dincolo de efectele imediate (dintre care 13 sunt, de asemenea, incluși în setul de indicatori de context).

Pentru fiecare dintre indicatorii utilizați s-a elaborat o fișă de informații detaliate care prezintă definiția datelor, sursa datelor, nivelul de detaliu geografic, frecvența raportării și calendarul . În plus, au fost incluși subindicatori atunci când a fost considerată necesară o împărțire, de exemplu pe sector sau pe categorie. În total, cadrul actual cuprinde peste 900 de subindicatori.

Surse de date

Indicatorii sunt definiți, pe cât posibil, astfel încât colectarea datelor să se bazeze pe canalele existente pentru a se evita crearea unei sarcini administrative suplimentare pentru beneficiari și pentru statele membre. Gama largă de surse de date utilizate pentru CMEF la nivel global include notificări din partea statelor membre, statistici europene furnizate de Eurostat, date colectate de Agenția Europeană de Mediu.

Pentru primul pilon, indicatorii de realizare sunt disponibili prin intermediul Sistemului de informare pentru managementul și monitorizarea piețelor agricole (ISAMM - Information System for Agricultural Market Management and Monitoring), al Sistemului de verificare a pistelor de audit (CATS - Clearance Audit Trail System) și al Sistemului de informare privind cheltuielile de rambursare în agricultură (AGREX - Information System for Agriculture Refund Expenditure). Datele sunt disponibile pentru 2015, 2016 și parțial pentru anul 2017.

Pentru cel de al doilea pilon, datele de monitorizare sunt colectate prin intermediul rapoartelor anuale de punere în aplicare prezentate de statele membre în luna iunie a fiecărui an, aferente anului precedent. Aceste rapoarte includ valori ale indicatorilor de realizare, ale indicatorilor de rezultat și ale indicatorilor țintă. În plus, statele membre trebuiau să prezinte rapoarte anuale de punere în aplicare extinse în 2017 (și în 2019), care să includă informații suplimentare pe baza activităților de evaluare. Pe lângă acestea, trimestrial se colectează informații privind cheltuielile prin intermediul Declarației de cheltuieli privind Fondul european agricol pentru dezvoltare rurală. În ceea ce privește dezvoltarea rurală, sunt disponibile date privind indicatorii pentru perioada 2015-sfârșitul anului 2016 .

Utilizarea surselor de date existente și nivelul de detaliere necesar pentru anumiți indicatori au un impact asupra calendarului și frecvenței disponibilității datelor. De exemplu, datele care se bazează pe datele anchetei Eurostat privind structura exploatațiilor agricole sunt colectate o dată la trei ani și sunt disponibile la un an și jumătate după anul de referință. În mod similar, unii indicatori de mediu se bazează pe anchete periodice - cele referitoare la calitatea solului sunt colectate la un interval de 5 ani, cele mai recente informații fiind referitoare la anul 2012.

Evaluarea inițială a performanței PAC

Performanța PAC în ceea ce privește îndeplinirea obiectivelor sale comune este măsurată și evaluată pe baza indicatorilor de impact comuni, iar cea a obiectivelor specifice subiacente pe baza indicatorilor de rezultat.

Prezentul raport inițial descrie, prin urmare, realizările PAC pe baza datelor disponibile până în prezent în cadrul CMEF . Informațiile rezultate în urma evaluării sunt luate în considerare, atunci când sunt disponibile. O analiză suplimentară este disponibilă în cadrul evaluării impactului pentru propunerile privind reforma PAC după 2020 și în diversele surse de informații generale colectate în aceste scopuri.

Se impune aici un îndemn la precauție. Pentru a evalua această performanță, este necesar să se izoleze efectul politic de alți factori de influențare (fapte contextuale, alte politici conexe etc.). Așa-numitele „impacturi nete” trebuie măsurate. Acest lucru se realizează în mod normal prin intermediul evaluărilor. În acest stadiu sunt disponibile informații limitate pentru realizarea acestor evaluări, din cauza faptului că cea mai recentă reformă a PAC a fost pusă în aplicare în 2015. De asemenea, există întârzieri în ceea ce privește disponibilitatea indicatorilor de impact (și de context). În cazul mai multor indicatori, cele mai recente date se referă la anul 2012 sau 2013, deci înainte de punerea în aplicare a reformei PAC din 2013. În sfârșit, unii indicatori de impact necesită o perioadă mai lungă de timp pentru a produce efecte, generând dificultăți în ceea ce privește compensarea impactului PAC.

Producția viabilă de produse alimentare

Orientarea către piață și stabilitatea prețurilor

PAC a făcut obiectul unor serii de reforme care au vizat o mai mare orientare către piață, trecând de la sprijinul pentru produs (prin intermediul prețurilor) la sprijinul pentru producător (prin intermediul sprijinului pentru venit, în principal sub formă de plăți decuplate). Această trecere a redus decalajul dintre prețurile practicate pe piața UE și pe piața mondială de-a lungul timpului, sporind competitivitatea și performanța UE în domeniul comerțului: raportul dintre prețurile practicate pe piața UE și cele practicate pe piața mondială la principalele produse agricole (media ponderată) a scăzut de la 140 % în 2007 la 113 % în 2017.

Exporturile de produse agroalimentare din UE aproape s-au dublat în ultimii 10 ani, ajungând la 138 de miliarde EUR în 2017, contribuind la îmbunătățirea în continuare a balanței comerciale până la 20,5 miliarde EUR (+28 de miliarde EUR față de 2007). Exporturile din UE reprezintă aproximativ 17 % din totalul exporturilor de produse agroalimentare la nivel mondial, această cotă fiind destul de stabilă de-a lungul timpului.

În același timp, piața UE prezintă o mai mare deschidere: Importurile UE de produse agroalimentare au crescut la 117 miliarde EUR în 2017 (+51 % față de 2007), importurile UE din țările cel mai puțin dezvoltate crescând cu peste 75 % din 2007, ajungând la o valoare de 3,5 miliarde EUR în 2017. Toți ceilalți comercianți de top la nivel mondial (SUA, China, Japonia, Rusia și Canada) au înregistrat împreună valori la importuri de numai 3 miliarde EUR din țările cel mai puțin dezvoltate.

Deși fermierii din UE sunt în prezent mai expuși la volatilitatea prețurilor la nivel mondial, volatilitatea prețurilor se situează în continuare la un nivel mai scăzut decât în cazul principalilor concurenți; de exemplu, pentru grâul comun, aceasta era de 6,8 % în perioada 2015-2017, în timp ce pe piața mondială era de 10 %.

Dat fiind faptul că prețurile la nivelul UE sunt din ce în ce mai apropiate de nivelul prețurilor de pe piața mondială, restituirile la export la nivelul UE nu mai sunt utilizate, iar sistemele de intervenție sunt puse în aplicare cu o frecvență mai mică decât în urmă cu 20 de ani. PAC pune în prezent în aplicare măsuri de siguranță la nivelul pieței („market safety-net”), sprijinind prețurile în sectoarele care se confruntă cu scăderi excesive și excepționale ale prețurilor. În majoritatea sectoarelor, prețurile s-au menținut cu mult peste prețul de intervenție în ultimii ani, cu excepția laptelui praf degresat, în cazul căruia prețurile au scăzut sub nivelul prețurilor de intervenție în 2015 și în 2016, ceea ce a condus la efectuarea de achiziții în cadrul schemei de intervenție publică de ordinul a 2 % și, respectiv, 23 % din producția totală la nivelul UE.